Fuqaroni jamgʻarib boriladigan pensiya tizimida hisobga qoʻyish boʻyicha davlat xizmatlari koʻrsatishning maʼmuriy reglamentini tasdiqlash toʻgʻrisida
(resolution, 2021-06-30)

Oʻzbekiston Respublikasi Prezidentining “Aholiga davlat xizmatlari koʻrsatishning milliy tizimini tubdan isloh qilish chora-tadbirlari toʻgʻrisida” 2017-yil 12-dekabrdagi PF-5278-son Farmoniga muvofiq va fuqaroni jamgʻarib boriladigan pensiya tizimida hisobga qoʻyish boʻyicha davlat xizmatlari tizimini yanada takomillashtirish maqsadida Vazirlar Mahkamasi qaror qiladi: 1. Fuqaroni jamgʻarib boriladigan pensiya tizimida hisobga qoʻyish boʻyicha davlat xizmatlari koʻrsatishning maʼmuriy reglamenti 1-ilovaga muvofiq tasdiqlansin va 2018-yil 1-apreldan boshlab amalga kiritilsin. 2. Belgilansinki, 2018-yil 1-apreldan boshlab yuridik va jismoniy shaxslar fuqaroni jamgʻarib boriladigan pensiya tizimida hisobga qoʻyish boʻyicha davlat xizmatlari olish uchun faqat Davlat xizmatlari markaziga yoki Oʻzbekiston Respublikasi Yagona interaktiv davlat xizmatlari portali (keyingi oʻrinlarda YIDXP deb ataladi) orqali murojaat qiladilar. 3. ATB “Oʻzbekiston Respublikasi Xalq banki” (keyingi oʻrinlarda Xalq banki deb ataladi): oʻn kun muddatda — davlat xizmatlari koʻrsatish uchun zarur hujjatlar va boshqa hujjatlarning namunaviy shakllarini, blankalarini ishlab chiqsin hamda Oʻzbekiston Respublikasi Adliya vazirligi bilan kelishgan holda tasdiqlanishini; Oʻzbekiston Respublikasi Axborot texnologiyalari va kommunikatsiyalarini rivojlantirish vazirligi hamda Oʻzbekiston Respublikasi Adliya vazirligi huzuridagi Davlat xizmatlari agentligi bilan birgalikda 2018-yil 1-aprelgacha boʻlgan muddatda davlat xizmatlari koʻrsatuvchi boʻlinmalarning YIDXPga ulanishini; Oʻzbekiston Respublikasi Adliya vazirligi huzuridagi Davlat xizmatlari agentligi va Oʻzbekiston Respublikasi Savdo-sanoat palatasi bilan birgalikda 2018-yil mobaynida har chorakda kamida bir marta Xalq banki va Davlat xizmatlari markazlarining xodimlari ishtirokida tasdiqlangan maʼmuriy reglamentni amalda qoʻllashning samaradorligi va natijadorligi darajasini oshirishga yoʻnaltirilgan oʻquv seminarlari tashkil etilishi va oʻtkazilishini taʼminlasin. 4. Oʻzbekiston Respublikasi Axborot texnologiyalari va kommunikatsiyalarini rivojlantirish vazirligi Oʻzbekiston Respublikasi Adliya vazirligi huzuridagi Davlat xizmatlari agentligi bilan birgalikda 2018-yil 1-aprelgacha boʻlgan muddatda YIDXPda fuqaroni jamgʻarib boriladigan pensiya tizimida hisobga qoʻyish davlat xizmati koʻrsatishning har bir bosqichida jismoniy va yuridik shaxslar murojaatlarining koʻrib chiqilishini kuzatib borish tartibotini joriy etsin. 5. Oʻzbekiston Respublikasi Adliya vazirligi huzuridagi Davlat xizmatlari agentligi: fuqaroni jamgʻarib boriladigan pensiya tizimida hisobga qoʻyish davlat xizmatlari koʻrsatishning belgilangan tartibiga rioya etilishi yuzasidan Xalq banki va boshqa tashkilotlar faoliyati yuzasidan, shu jumladan YIDXP orqali doimiy nazorat oʻrnatsin; tasdiqlangan maʼmuriy reglament talablarini buzganlik uchun Xalq banki va boshqa tashkilotlar mansabdor shaxslariga nisbatan maʼmuriy jazolar qoʻllasin. 6. Vazirlar Mahkamasining “Fuqarolarning jamgʻarib boriladigan pensiya taʼminoti toʻgʻrisida”gi Oʻzbekiston Respublikasi Qonunini amalga oshirish chora-tadbirlari haqida” 2004-yil 21-dekabrdagi 595-son qaroriga (Oʻzbekiston Respublikasi QT, 2004-y., 12-son, 110-modda) 2-ilovaga muvofiq oʻzgartirishlar kiritilsin. 7. Belgilab qoʻyilsinki, Xalq banki va Oʻzbekiston Respublikasi Adliya vazirligi huzuridagi Davlat xizmatlari agentligi rahbarlari ushbu qarorda nazarda tutilgan vazifalarning oʻz vaqtida, toʻliq va sifatli bajarilishi uchun shaxsan javob beradilar. 8. Mazkur qarorning bajarilishini nazorat qilish Oʻzbekiston Respublikasi Bosh vazirining oʻrinbosari — moliya vaziri J.A. Qoʻchqorov va Oʻzbekiston Respublikasi adliya vaziri R.K. Davletov zimmasiga yuklansin. 1. Ushbu Reglament Oʻzbekiston Respublikasi fuqarosi, shu jumladan chet el fuqarolari va fuqaroligi boʻlmagan shaxslarni (keyingi oʻrinlarda fuqarolar deb ataladi) jamgʻarib boriladigan pensiya tizimida hisobga qoʻyish tartibini (keyingi oʻrinlarda JBPT deb ataladi) belgilaydi. 2. JBPTda ishtirok etish majburiy yoki ixtiyoriy tartibda amalga oshiriladi. Ish beruvchilarning, shuningdek, mehnat faoliyatini mehnat shartnomasi asosida amalga oshiruvchi fuqarolarning jamgʻarib boriladigan pensiya tizimida ishtirok etishi, agar qonun hujjatlarida boshqacha qoidalar nazarda tutilmagan boʻlsa, majburiydir. JBPTda ixtiyoriy tartibda yuridik shaxs boʻlmasdan tadbirkorlik faoliyati bilan shugʻullanuvchi yakka tartibdagi tadbirkorlar va dehqon xoʻjaliklari aʼzolari va boshqa fuqarolar ishtirok etadi. JBPTda majburiy tarzda ishtirok etishda JBPTda hisobga qoʻyishga murojaatni ish beruvchi beradi. JBPTda ixtiyoriy tarzda ishtirok etishda JBPTda hisobga qoʻyishga murojaatni fuqaro beradi. 3. Fuqaroni JBPTda hisobga qoʻyishni ATB “Oʻzbekiston Respublikasi Xalq banki” (keyingi oʻrinlarda Xalq banki deb ataladi) amalga oshiradi. 4. Davlat xizmatlari markazlari va Xalq banki oʻrtasida axborot almashinuvi elektron raqamli imzoni (keyingi oʻrinlarda ERI deb ataladi) majburiy tartibda qoʻllash orqali faqat idoralararo elektron oʻzaro bogʻlanish yordamida amalga oshiriladi. 5. Fuqaroni jamgʻarib boriladigan pensiya tizimiga hisobga qoʻyish ishlari mazkur Reglamentga 1-ilovaga muvofiq sxema asosida amalga oshiriladi. 6. Ish beruvchi yoki fuqaro (keyingi oʻrinlarda arizachi deb ataladi) fuqaroni JBPTda hisobga qoʻyish uchun Davlat xizmatlari markazlariga oʻzi kelib murojaat etadi yoki Oʻzbekiston Respublikasi Yagona interaktiv davlat xizmatlari portalida (keyingi oʻrinlarda YIDXP deb ataladi) davlat xizmatini elektron tarzda olish uchun roʻyxatdan oʻtadi. 7. Oʻzi kelib murojaat etgan taqdirda Davlat xizmatlari markazi xodimi arizachi nomidan, YIDXP orqali murojaat etgan taqdirda esa arizachi mustaqil ravishda mazkur Reglamentga 2-ilovaga muvofiq shakldagi davlat xizmati olish uchun anketani elektron tarzda toʻldiradi. Agar fuqaroning pasportida fuqaroning identifikatsiya raqami (shaxsiy kod) koʻrsatilmagan boʻlsa, u holda arizachi yashash joyi boʻyicha ichki ishlar organlaridan fuqaroning identifikatsiya raqami (shaxsiy kodini) soʻrab oladi va uni aniqlagandan soʻng davlat xizmati olish uchun anketaning tegishli ustuniga zarur yozuvni kiritadi. Isteʼmolchilardan ushbu bandda koʻrsatilmagan maʼlumotlarni, shuningdek, boshqa hujjatlarni taqdim etishni talab qilish qatʼiyan taqiqlanadi. 8. Anketaga zarur maʼlumotlarni rasmiylashtirgandan va kiritgandan soʻng arizachi uni oʻz ERI bilan tasdiqlaydi. Oʻzi kelib murojaat etgan taqdirda, soʻrovnomani ERI bilan tasdiqlash imkoniyati boʻlmagan hollarda tegishli imzolar identifikatsiya qilishning boshqa vositalari (daktiloskopiya, elektron imzo va boshqalar) bilan ham tasdiqlanishi mumkin. 9. Fuqaroni JBPTda hisobga qoʻyish bepul amalga oshiriladi. 10. Anketada notoʻgʻri maʼlumotlar koʻrsatilishi davlat xizmati koʻrsatishni rad etish uchun asos hisoblanadi. Davlat xizmatlarini koʻrsatishni boshqa asoslar boʻyicha rad etish qatʼiyan taqiqlanadi. 11. Arizachi davlat xizmati olishdan uni koʻrsatilishining har qanday bosqichda toʻxtatish huquqiga ega. Arizachi davlat xizmati olishni rad etgan taqdirda uning anketasi koʻrib chiqilmaydi. 12. Oʻzi kelib murojaat etganda Davlat xizmatlari markazlari anketa toʻldirilgan vaqtdan boshlab bir soat mobaynida uni fuqaroni JBPTda hisobga qoʻyish uchun Xalq bankiga yuboradi. YIDXP orqali murojaat qilinganda esa anketa avtomatik tarzda Xalq bankiga yuboriladi. 13. Xalq banki anketa kelib tushgandan soʻng bir kun ichida Davlat xizmatlari markaziga (oʻzi kelib murojaat etgan taqdirda) yoki arizachiga YIDXP orqali (elektron tarzda murojaat etgan taqdirda) fuqaro JBPTda hisobga qoʻyilganligi toʻgʻrisida xabarnoma yuboradi. Davlat xizmatlari markazi fuqaro JBPTda hisobga qoʻyilganligi toʻgʻrisida xabarnoma kelib tushgandan soʻng bir soat mobaynida bu haqda fuqaroni xabardor qiladi. 14. JBPTda hisobga qoʻyilgan fuqarolarga jamgʻarib boriladigan pensiya daftarchasi belgilangan tartibda taqdim etiladi. 15. Davlat xizmatlari markazlari va Xalq banki fuqaroni JBPTda hisobga qoʻyish natijasida olingan maʼlumotlarning maxfiyligini taʼminlashi lozim. 16. Oʻzbekiston Respublikasi Adliya vazirligi huzuridagi Davlat xizmatlari agentligi, uning hududiy boshqarmalari va Davlat xizmatlari markazlari ushbu reglament talablari ijrosi boʻyicha davlat organlari va boshqa tashkilotlarning faoliyati yuzasidan, shu jumladan YIDXP orqali, doimiy nazoratni va monitoringni amalga oshiradilar. 17. Arizachi Xalq banki xodimlarning xatti-harakatlari yuzasidan qonun hujjatlarida belgilangan tartibda shikoyat qilishi mumkin. 18. Ushbu Reglament talablari buzilishida aybdor shaxslar qonun hujjatlarida belgilangan tartibda javob beradilar. __________________ (sana) __________________ (tartib raqami) Fuqaroni jamgʻarib boriladigan pensiya tizimida hisobga qoʻyish boʻyicha davlat xizmatlari koʻrsatish SOʻROVNOMASI 1. Familiyasi: 2. Ismi: 3. Otasining ismi: 4. Jinsi: 5. Tugʻilgan sanasi: kun oy yil 6. Tugʻilgan joyi: 6.1. Viloyat (Qoraqalpogʻiston Respublikasi, Toshkent shahri): 6.2. Tuman (shahar): 6.3. Aholi punkti: 7. Soʻrovnoma toʻldirilgan sanada yashash (doimiy yashash joyi boʻyicha roʻyxatda turgan) joyi: 7.1. Viloyat (Qoraqalpogʻiston Respublikasi, Toshkent shahri) 7.2. Tuman (shahar) 7.3. Aholi punkti: 7.4. Koʻcha: 7.5. Uy raqami: 7.6. Xonadon raqami: 8. Pasport maʼlumotlari: 8.1. Seriyasi: 8.2. Raqam 8.3. Berilgan vaqti: kun oy yil 8.4. Berilgan joyi: IDENTIFIKATSIYA RAQAMI 1. 6-bandda: a) ikkinchi xatboshi chiqarib tashlansin; b) uchinchi xatboshi ikkinchi xatboshi deb hisoblansin. 2. 1-ilovada: a) 7-band quyidagi tahrirda bayon qilinsin: “7. Ish beruvchilar, shuningdek, mehnat faoliyatini mehnat shartnomasi asosida amalga oshirayotgan fuqarolar uchun jamgʻarib boriladigan pensiya tizimida qatnashish majburiy hisoblanadi, agar qonun hujjatlarida boshqacha hollar nazarda tutilmagan boʻlsa. Fuqaroni jamgʻarib boriladigan pensiya tizimida hisobga qoʻyish Oʻzbekiston Respublikasi Vazirlar Mahkamasi tomonidan belgilanadigan tartibda amalga oshiriladi. Xalq bankining filiali fuqaro jamgʻarib boriladigan pensiya tizimida hisobga olingandan boshlab ikki ish kuni mobaynida jamgʻarib boriladigan pensiya daftarchasini rasmiylashtiradi”; b) 8 va 9 bandlar, 1, 1a va 2-ilovalar oʻz kuchini yoʻqotgan deb hisoblansin; v) 10-bandning birinchi xatboshidagi “filialidan” soʻzi chiqarib tashlansin; g) 11-bandning ikkinchi xatboshi chiqarib tashlansin; d) 12-bandda: birinchi va ikkinchi xatboshilar chiqarib tashlansin; uchinchi xatboshi birinchi xatboshi deb hisoblansin; e) 28-bandning uchinchi xatboshidagi “filialidan” soʻzi chiqarib tashlansin. 3. 2-ilovada: a) 9 va 10-bandlar quyidagi tahrirda bayon qilinsin: “9. Fuqaroni jamgʻarib boriladigan pensiya tizimida hisobga olishda shaxsiy jamgʻarib boriladigan pensiya hisobvaragʻining doimiy shaxsiy tartib raqamini berish belgilangan tartibda amalga oshiriladi. 10. Fuqaroni jamgʻarib boriladigan pensiya tizimida hisobga qoʻyish davlat xizmati olishda shaxsiy jamgʻarib boriladigan pensiya hisobvaragʻini ochish uchun soʻrovnoma asos hisoblanadi”; b) 11 va 12-bandlar oʻz kuchini yoʻqotgan deb hisoblansin.